**DUHOVNIK IN NJEGOVA »DRUŽINA« (DRUŽINE)**

*Meditacija za dekanijsko rekolekcijo, junij 2017*

*Pripravil:* p. Marjan Čuden OFM

Prvoobhajance sem prosil, naj mi narišejo prizor, ko jim je bilo najlepše, in vsi so upodobili svojo družino. Največkrat so bili prikazani motivi doma za mizo, pri igri ali na izletu.

Če bi vas, sobrate duhovnike, vprašal, kdaj je pa vam najlepše, sem prepričan, da bi vas večina odgovorila: »Resnično sprostimo se v krogu domačih.« Morda so vaši starši že pokojni, a verjamem, da gojite bližino z drugimi družinskimi člani: brati in sestrami, nečaki in nečakinjami. Ob njih se prebudijo najlepša občutja: spomin na dom, hvaležnost za lepo otroštvo kljub odraščanju brez razvajanja, vsako vaše srečanje je praznik in trenutek, ko se drug pri drugem spočijete. Srečanje z domačimi vedno pomeni doživetje varnosti in zaupanja.

Sobrat duhovnik mi je zaupal, da se je z brati in sestrami po smrti staršev razšel. Nehote. Niso več enako gledali na življenje, na vrednote, večina jih je celo opustila vero. Potožil je: »Z žlahto imam največji križ! Boli me, da nismo več skupaj!«

Duhovniki nismo prišli na ta svet z drugega planeta. Prav vsi izhajamo iz družin, ki so nas sprejele, nam dale toplino, vzgojo, pripadnost, kulturo, vrednote in med njimi največjo: vero. Večina od nas je z leti prepoznala, da je bilo versko življenje v družini temelj našega duhovnega poklica. Če se vezi z domačimi razrahljajo ali pa se je večina naših najbližjih že poslovila, se počutimo, kot bi nam kdo porezal korenine.

Duhovniki nismo izbrali svojega poklica, ker bi zavračali družinsko življenje. Ravno nasprotno. Svetost zgodnje izkušnje življenja v osnovni celici družbe smo nadgradili z odločitvijo, da bomo živeli družinskost tako na široko, kot je le mogoče. Verovati, še posebej biti duhovnik, pomeni živeti z Bogom pod isto streho. A ne samo z njim. Odločitev za duhovništvo ni odločitev za samega sebe, temveč je odločitev za bližino, za sočutje, za jokanje z jokajočimi in za veselje z veselimi. Je odločitev za odnos, ki ga želi z nami živeti Nebeški Oče, in to je odnos družinskosti ter domačnosti. Ali bi sicer nagovarjali drug drugega z besedami: bratje in sestre, če bi Bog hotel, da je njegova Cerkev društvo ali klub namesto družina? Odločitev za duhovništvo ni samo odločitev za Boga. V enaki meri je to tudi odločitev za človeka, za sprejetje človeka kot Božjega otroka, kot brata in sestro.

Vedno me zbode, če me kdo vpraša: »Zakaj pa si se odpovedal družini?« Saj se nisem. Ker sem družinski, sem duhovnik. Kot duhovniku mi ni lepo samo v krogu bratov in sester družine, v kateri sem bil rojen, ampak tudi v krogu družine, v katero sem bil sprejet s krstom.

Za preverjanje našega duhovništva je temeljno vprašanje: kako doživljamo Cerkev? Kaj vidimo v cerkvi pred seboj, ko oznanjamo med mašo po nedeljskem ali prazničnem evangeliju? Vidimo pred seboj brate in sestre? Ali doživljamo Cerkev kot hladno brezčutno organizacijo ali kot mater, ki povezuje in neguje svoje otroke. Če zame Cerkev ni mati, ne morem kot usmiljeni oče vstopati v spovednico, ne morem pri molitvi, sveti maši, pogrebu ali podeljevanju zakramenta svetega krsta verodostojno izgovarjati besed bratje in sestre, ne morem s srcem matere, ki se veseli svojih otrok, sprejemati otrok pri verouku, ne morem ob tragedijah žalovati, ker se je nekaj hudega zgodilo pač nekemu neznancu, ne pa mojemu družinskemu članu. Če zame Cerkev ni mati, sem sirota, ki sicer lahko pokaže zapis v krstni knjigi, ki pričuje o mojem duhovniškem posvečenju, v resnici pa sem neusmiljeno sam, tujec samemu sebi in so mi po pomoti peli na novi maši: »Zvesto vodil boš ovčice!« Ne z duhovniškim posvečenjem ampak s plitvo ali okostenelo ljubeznijo do Cerkve se duhovnik odpove družinskemu življenju.

Najbolj konkretno se duhovnikova družinskost razbere v pastorali. Družinskosti ne moreš zaigrati. Dom najdejo ljudje pri človeku, čigar srce bije zanje. Ali tvoji župljani najdejo pri tebi dom, ali tvoje srce bije zanje? Ali se družiš z njimi, ker beseda družina izhaja iz glagola »družiti se«! Ali imaš oči za tiste, ki so postali utrujeni? Ali jim prihajaš naproti? Se znaš z vsemi pogovarjati? Ali dišiš po ovcah?

Pred leti sem naletel na zapis o dekanu msgr. Viktorju Kosu. Name je naredil močan vtis in ga imam za zgled pastirja, ki je resnično ljubil svoje župljane kot svojo družino. Med drugo svetovno vojno je služboval v Komnu. S svojimi verniki se je februarja 1944 podal na dolgo pot v izgnanstvo na Bavarsko. Klub temu, da so mu Nemci dali priložnost, da ostane na Krasu, je sprejel usodo ljudi, ki so tega dne izgubili svoje domačije in imetje ter odšli v izgnanstvo. Na Bavarskem je Viktor Kos skrbel za vse ostarele in bolne domačine. Tudi za otroke, ki so ostali brez otroštva in so v rani mladosti doživeli izgnanstvo, je dekan Viktor Kos postal pojem dobrotnika. Mnogi od njih se ga še danes spominjajo, ko jim je v živinskem vagonu na poti v Nemčijo odlomil prvi košček čokolade. Ob vrnitvi je spet najprej prisluhnil potrebam ljudi in je tako dal priložnost, da so jim zavezniki pomagali obnoviti domove. Ni zahteval, da bi mu obnovili župnišča, s svojo skromnostjo toda predanostjo veri je premagal vse težave. Tudi to, da mu nova oblast v Komnu v začetku ni bila naklonjena in je tako prestal dva meseca v zaporu.

Spomin na tega duhovnika je kot blagoslov. Pretresljiv zgled vabi k posnemanju. Danes hvala Bogu nimamo takih razmer, kot so bile v časih dekana Viktorja Kosa, a njegova drža je uresničljiva. Prihajajmo k ljudem kot blagoslov. Materin ali očetov blagoslov je eden najbolj svetih trenutkov v življenju otroka, koliko bolj duhovnikov, ki je duhovni oče skupnosti. Blagoslavljati je lepo in je zahtevno. Narediti križ nad ljudmi pomeni vse in vsakogar izročati Bogu. Vse njihove poti, odločitve, vse bolečine, vse njihove napake in poraze, vse njihove zmage in priznanja.

Blagosloviti nekoga pomeni odpovedati se sodbi nad njim, odpovedati se temu, da bi ga izkoristil. Blagosloviti človeka – to pomeni imeti ga rad. Blagoslov je visoka pesem družinskega življenja in preko blagoslova duhovniki ljudem sporočamo, da nam je mar zanje, še več, da zanje živimo in da smo istega mesa in krvi zaradi Božjega posinovljenja.

Prvo, kar človek v življenju odkrije, zadnje, za čemer steguje roko, nekaj najdragocenejšega, kar v življenju ima, je družinsko življenje. To velja tudi za nas, duhovnike. Morda je kriva toga tradicija, morda čustvena otopelost … lahko samo ugibam. Res smo počasni in nedojemljivi za doživljanje pristne krščanske družinskosti. Pogosto najdemo lepe besede o vesoljnem krščanskem bratstvu, ko pa je treba kaj storiti ali to bratstvo živeti, odpovemo ali pa smo silovito nerodni.

Pred časom mi je pripovedovala zdravnica: »Kakšni ste v Cerkvi! Vaš sobrat duhovnik je na smrt bolan. V ambulanti mi je potožil, da se nihče od sobratov ne zanima zanj. Če ga že kdo pokliče, je to zgolj iz vljudnosti, ne pa iz resnične skrbi za njegovo zdravje! Večina prijateljstev, v katera je verjel, se je razblinila.«

Duhovniki naj bi bili posebna družina v veliki družine Cerkve. Ne privilegirana, ne nedostopna, ne vzvišena, ampak preprosta in srčna bratovščina Bogu posvečenih, ki se zaveda svoje krhkosti, odgovornega poslanstva in zaupanja, ki jim ga izkazuje Bog. Saj ne gre samo za pohujšanje, če se duhovniki med seboj opravljamo in pretirano kritiziramo, gre za usodno gluhoto, ki ne sliši Jezusovih besed, izrečenih na veliki četrtek: »Oče, naj bodi ti, ki si mi jih dal, eno med seboj!« Če dobro poslušamo te Jezusove besede, jih lahko razumemo tudi takole: »Oče, naj bodi ti, ki si mi jih dal, med seboj resnična družina!«

Bratje, v pastoralnih presojah znamo zatrjevati, kako pomembna je družina, kako moramo biti do nje pozorni, kako se z družino vse začenja ali končuje, kako se ji bomo še bolj posvetili, še posebej tistim na obrobju …

Začnimo pri sebi in naša pastoralna prizadevanja v skrbi za družino bodo mela več možnosti, da obrodijo sad. V to verjamem. Duhovniki, pokažimo drug drugemu, kako smo dragoceni in resnični prijatelji, kako nam je lepo, ko smo skupaj, da nismo prijazni drug z drugim »zgolj po službeni dolžnosti«, ampak iz srčnega čutenja. Ne glejmo na sobrata ocenjujoče, kako deluje, kako je uspešen, kaj je rekel in koliko neumnosti je naredil, ampak, kaj potrebuje, je utrujen, zagrenjen, potrebuje spodbudo, ali ima ramo na katero se lahko nasloni… Obiskujmo bolne sobrate, saj je bolje zanemariti kakšen del pastorale kot pa sobrata, ki je v stiski. Bodimo si nenarejeno naklonjeni in to nam bo uspelo, če bomo drug za drugega molili.

Duhovniki nismo bitja brez občutka za družino, še več, brez nje ne moremo živeti. Molitev nas potegne v družinsko doživetje Boga, v občutje, da naše srce utripa z utripom naših bratov in sester, da smo z njimi en dih v različnih pljučih, ena zgodba v različnih telesih. Skupine v župniji niso naše obveznosti, ampak priviligiran prostor, kjer se srečujemo s svojo družino in se sprostimo v krogu domačih. Pastorala ni muka, ampak je velik družinski objem, kjer vzgajamo, poučujemo, spodbujamo, pričujemo, blagoslavljamo in svojim domačim delimo zakramente. Predvsem pa več sprejemamo, kot lahko damo. Morda bo kdaj prišel čas, ko bomo besede skupina, župnija, duhovniško bratstvo, Cerkev nadomestili z besedo družina. In še takrat bo ta beseda preozka. Družina je tudi narod, družina, kateri bomo, upamo, nekoč pripadali, so vsi sveti v nebesih, družina je Sveta Trojica.

To razmišljanje boste najbrž brali na dnevu duhovniškega posvečenja. Po končanem verouku utrujeni od pastoralnega leta zagotovo niste preveč pri volji za kakšen poglobljen pogovor, zato nisem zapisal vprašanj, ki bi služila kot izhodišče za debato. Saj pogovor ni najpomembnejši. Pomembni so dobro sklepi. Izkušnja diesa vam lahko pri tem pomaga.

Ali vam ni danes lepo, ker ste pomirjeni in imate čas drug za drugega? Brez časovne stiske ste spokojno maševali, molili in se zahvalili za svoje duhovniško posvečenje. Morda se boste pri kosilu tako zelo sprostili, da si boste povedali kakšno šalo ali anekdoto. Tako je prav. Ali ni to doživetje duhovniške družine v najboljši možni obliki? Če ne prej, si boste ob slovesu rekli: »Takole bi se morali večkrat družiti!«

Ne ostanite samo pri besedah. Druženje je naša potreba in poslanstvo. Družina pa se ne zgodi, ampak se naredi. Tudi duhovniška. Družino naredimo tako, da iščemo bližino Boga. Bližje ko smo Bogu, bližje smo drug drugemu: sobratom duhovnikom in ljudem. Ko smo polni Boga, se bolj potrudimo in nas v družinskost z brati in sestrami kar potegne. Da ne boste za zgoraj zapisano rekli: »Spet zgolj teorija!«, vas vabim, da spremenite svoj pogled. Najprej spremenite svojo zaprtost ali samozadostnost v potrebo po druženju in v človeku ne glejte nadloge, ampak dar, ki je prišel pred vas naravnost iz nebes. Tak je Jezusov pogled na človeka, naj bo tudi vaš. In bodite idealisti, če boste črnogledi in nedejavni, se ne boste nikamor premaknili, predvsem pa boste deležni očitka, ki ga je izrekel papež Frančišek: »Današnja družina (Cerkev, župnija …) pogreša očeta, ki je žal, odpovedal!«